3.
Predkladacia správa

Uznesením vlády Slovenskej republiky č. 306/2002 k “Správe o plnení úloh vyplývajúcich z Komplexného programu boja so zločinnosťou” bolo v úlohe C.2., uložené ministrovi vnútra SR zabezpečiť aktualizáciu úloh vyplývajúcich z Komplexného programu boja so zločinnosťou (ďalej len “Komplexný program”) s ohľadom na vývoj spoločnosti v bezpečnostnej oblasti a predložiť ju na rokovanie vlády SR k termínu 30. september 2002. Z dôvodu zosúladenia aktualizácie Komplexného programu s programovým vyhlásením novej vlády SR, ktorá vznikla po voľbách do orgánov Národnej rady SR v septembri roku 2002, predseda vlády SR vo svojom liste č. 4285/2002-PV súhlasil so zmenou termínu na splnenie úlohy C.2. uvedeného uznesenia vlády SR do 31. decembra 2002. Spracovaním aktualizácie bol poverený sekretariát medzirezortného Expertného koordinačného orgánu pre boj so zločinnosťou.

Aktualizovaný Komplexný program nadväzuje na Komplexný program boja so zločinnosťou schválený uznesením vlády SR č. 483/1999 a zachováva jeho štruktúru. Aktualizácia Komplexného programu bola vykonaná z podkladov zainteresovaných subjektov na plnení úloh Komplexného programu, po vykonaní revízie plnenia úloh v ich rezortných harmonogramoch boja so zločinnosťou a návrhoch prijatia nových úloh, pričom vychádza zo správ o plnení úloh vyplývajúcich z Komplexného programu za roky 1999, 2000 a 2001, schválených vládou SR.
 
Pri spracovaní nových úloh bola zohľadnená nová spoločensko-bezpečnostná situácia - stupňovanie teroristických aktivít, nárast extrémizmu, rasovej neznášanlivosti, nové formy páchania trestnej činnosti v oblasti ekonomiky, finančníctva, v oblasti daní, na úseku nelegálneho obchodovania s ohrozenými druhmi voľne žijúcich živočíchov a voľne rastúcich rastlín, legalizácie príjmov z trestnej činnosti a obchodu s drogami.

Aktualizovaný Komplexný program rešpektuje princípy, ku ktorým Slovenská republika pristúpila v máji 1998 podpísaním “Predvstupového paktu o organizovanom zločine medzi členskými štátmi Európskej únie  a kandidátskymi krajinami strednej a východnej Európy a Cypru a na implementáciu, ktorého bol uznesením vlády SR č. 513/1999 schválený “Harmonogram implementácie Predvstupového paktu  o organizovanom zločine”.

Aktualizovaný Komplexný program obsahuje doteraz nesplnené úlohy vyplývajúce z Komplexného programu, ďalej úlohy vyplývajúce zo “Správy z porovnania legislatívy EÚ s legislatívou SR a z výsledkov bilaterálneho screeningu”, úlohy zabezpečujúce implementáciu acquis communitaire v oblasti spravodlivosti a vnútra, ako aj nové úlohy vyplývajúce z nových rizík s ohľadom na vývoj spoločnosti v bezpečnostnej oblasti v Slovenskej republike i v medzinárodnom meradle.

Aktualizovaný Komplexný program je vnútorne členený do dvoch základných častí. V prvej časti je charakterizovaný vývoj Komplexného programu, doterajšie plnenie jeho úloh, ktoré vychádza z každoročne predkladaných správ a z vykonanej revízie, ako aj charakteristika nových rizík v bezpečnostnej oblasti s ohľadom na vývoj spoločnosti v Slovenskej republike i vo svete. Druhá časť obsahuje aktualizované hlavné úlohy boja so zločinnosťou v oblasti legislatívnej, inštitucionálnej, personálnej, materiálno-technického zabezpečenia, v oblasti spolupráce, súčinnosti a koordinácie. 
Materiál bol prerokovaný na zasadaní medzirezortného Expertného koordinačného orgánu pre boj so zločinnosťou dňa 3. decembra 2002. Uplatnené pripomienky sú v materiály zapracované.

Ministri a vedúci ostatných ústredných orgánov štátnej správy SR, zainteresovaní na plnení úloh vyplývajúcich z aktualizovaného Komplexného programu boja so zločinnosťou, v rámci prípravy návrhu štátneho rozpočtu na príslušný rok podľa zdrojových možností vo svojej rozpočtovej kapitole vyčlenia potrebné finančné prostriedky na zabezpečenie plnenia týchto úloh.

Schválenie aktualizovaného Komplexného programu boja so zločinnosťou nemá environmentálny dopad a ani dopad na zamestnanosť.

Po prerokovaní a schválení materiálu vládou SR, bude tento predložený na rokovanie NR SR.